als_Latn dik_Latn ron_Latn
Lanksch : Çmimi ‘Kadare’ iu dha njërit jo nga katundi ynë
Mbi këto polemika, nëpërmjet një shkrimi në rrjetin social Facebook, reagoi përkthyesi i letrave shqipe në gjuhën gjermane, dhe njohësi i letërsisë e kulturës shqiptare, Hans-Joachim Lanksch, shkruan KultPlus.
Dje është ndarë çmimi ‘Kadare’, çmim ky që sivjet shkoi për shkrimtarin nga Kosova Musa Ramadani, shkruan KultPlus. Por shumë të menjëhershme ishin reagimet e ndryshme që vijnë nga shkrimtarët dhe njohësit e letërsisë kryesisht nga Shqipëria. Kësisoj, mbi këto polemika, nëpërmjet një deklarate në rrjetin social Facebook, reagoi përkthyesi i letrave shqipe në gjuhën gjermane, dhe njohësi i letërsisë e kulturës shqiptare, Hans-Joachim Lanksch. Lanksch, ka shkruar mbi atë se sa e njohin letërsinë e njëri tjetrit shqiptarët e Shqipëri dhe ata të Kosovës dhe pse është ngjallur kjo zemëratë për fituesin “e ri” të letrave shqipe.
Ju sjellim shkrimin e plotë të Hans-Joachim Lanksch, pa ndërhyrje:
“Pas shpalljes së fituesit të Çmimit “Kadare” në Fb shpërtheu një heshtje domethënëse. Siç duket, pothuaj nuk ka kush e njeh autorin të cilit i shkon Çmimi i sivjetshëm “Kadare” e lëre veprën e tij.
Shumëkush mbase mendon si shkrimtari finalist, Virion Graçi, i cili e lëshon jehonën e vetme duke e sulmuar Çmimin “Kadare” duke e përdorur kriterin qesharak se librat e deritanishëm fitues “dështuan në treg të librit” dhe duke shtuar një fjali malicioze: “Të shohim e dëgjojmë çfarë ka gatuar i treti, mjeshtri i këtij viti për mjeshtrat e tij sponsorizues.”
A duhet vërtetë të thuhet edhe një herë se Çmimet letrare nuk jepen për bestselerë por për letërsi? Kriteri grotesk i “suksesit” të librit na i përkujton kohëra të errëta.
Vjetë me radhë jemi mërzitur dhe zemëruar për ndarjen klanore të Çmimeve letrare akcilit shkrimtar të karuselit të përjetshëm emrash gjithmonë të njëjtë shkrimtarësh “të njohur” a “të mirënjohur”. Është në të vërtetë koha të ndryshohet kjo rutinë dhe të shpërblehen shkrimtarë pa marrë para sysh se a janë të njohur apo jo apo a u “ka ardhur radha”! Kriteri nuk mund të jetë tregu i librit por cilësia estetiko-letrare.
Sipas mendimit tim, Çmimet e mëdha letrare shqiptare kanë një të metë tjetër: akordohet Çmimi dhe basta! Më duket se pas Çmimit duhet të pasojnë aktivitete të tjera: mbrëmje letrare dhe takime me autorin, lexime publike nga vepra e shpërblyer etj.
Musa Ramadani është një autor modernist d.m.th. elitar. Librin e tij sipas gjase nuk do ta përpijnë masat e gjëra lexuesish. Mirëpo, edhe letërsia elitare ka publikun e vet dhe duhet përhapur.
Urime të sinqerta, Musa Ramadani!”, ka shkruar Lanksch.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn